กรมชลประทาน แจ้งลดการระบายน้ำเขื่อนเจ้าพระยาลงอีก หลังสถานการณ์น้ำเหนือลดลงต่อเนื่อง
กรมชลประทาน เเจ้งเตือนสถานการณ์น้ำลุ่มน้ำเจ้าพระยา ปัจจุบัน(29 ก.ค. 65)ปริมาณน้ำที่สถานี C.2 อำเภอเมือง จังหวัดนครสวรรค์ มีปริมาณน้ำไหลผ่าน 1,080 ลบ.ม./วินาที ระดับน้ำต่ำกว่าตลิ่ง 5.82 เมตร แนวโน้มลดลง เนื่องจากในพื้นที่ตอนบนปริมาณฝนน้อยและปริมาณน้ำท่าลดลง กรมชลประทาน ได้ปรับลดการระบายน้ำผ่านท้ายเขื่อนเจ้าพระยาเหลืออัตรา 980 ลบ.ม./วินาที ตั้งแต่เวลา 09.00 น. วันนี้(29 ก.ค. 65) และเวลา 13.00 น. จะปรับลดการระบายน้ำฯ เหลืออัตรา 900 ลบ.ม./วินาที จากนั้นในเวลา 18.00 น. จะปรับการระบายน้ำเหลืออัตรา 850 ลบ.ม./วินาที ซึ่งจะส่งผลให้ระดับน้ำท้ายเขื่อนเจ้าพระยาลดลงในระยะต่อไป โดยจะบริหารจัดการน้ำและควบคุมปริมาณการระบายน้ำ ผ่านท้ายเขื่อนเจ้าพระยา ให้อยู่ในเกณฑ์ที่เหมาะสม สอดคล้องกับสถานการณ์ฝนที่ตกลงมา ขอให้ประชาชนที่อาศัยอยู่ในพื้นที่ริมสองฝั่งแม่น้ำเจ้าพระยา แม่น้ำน้อยและคลองสาขาต่างๆ ติดตามสถานการณ์อย่างใกล้ชิดต่อไปด้วย